志宏得碧字以詩來次其韻
作者：李綱
朝代：宋

paragraphs: 明月照清溪，影落千尋碧。
輕風皺微瀾，蕩漾搖金色。
相攜理桂檝，及此萬籟寂。
天空露氣寒，棲鳥正縮瑟。
何人起秋思，數弄月中笛。
坐使遷客情，悽然感去國。
清遊得英俊，勝賞飽泉石。
豈殊在吾家，親戚欬於側。
賦詩各言懷，險韻對勍敵。
歸來氣未衰，開匣看三尺。